Is eiendom ’n goeie belegging of nie?(Foto: Tierra Mallorca/Unsplash) Geo Botha, mede-aanbieder van Welvaartskeppers, verduidelik waarom eiendom ŉ goeie belegging is aldan nie. “Dis ŉ vraag wat ons dikwels kry wanneer kliënte hulle beleggingsportefeuljes wil uitbrei,” sê Geo Botha. “Oor die jare het huispryse in Suid-Afrika gereeld verhoog en as jy ŉ goeie huurder gehad het, kon jy goeie geld maak. Deesdae is dit egter ŉ meer ingewikkelde gesprek: huispryse in sekere gebiede het ŉ paar jaar terug ŉ hoogtepunt bereik, die aanbod het toegeneem, die gesprek oor grondonteiening sonder vergoeding is nog op die tafel en hedendaagse mense beweeg baie rond en wil nie geografies aan ŉ eiendom gebind word nie.” Die manne van Welvaartskeppers het met twee kenners in die eiendomsmark gepraat. Armond Boshoff is onlangs aangestel as uitvoerende hoof van Atterbury Property. Nadat hy sy graad in aktuariële wetenskap by Tukkies en toe sy MBA by Oxford Universiteit voltooi het, het hy vir ŉ ruk onder die stigter van die groep, Louis van der Watt, gewerk voordat hy die leisels by hom oorgeneem het. Atterbury Property is ŉ eiendomsontwikkelingsmaatskappy wat spesialiseer in kommersiële en industriële eiendomme in Suid-Afrika en Europa. Die ander gas was Kobus Basson, die eienaar van die Kleine Zalze-wynplaas en ook medestigter van De Zalze-eiendomsontwikkeling in Stellenbosch. Hy het wyd gereis en die kennis wat hy opgedoen het, het hy hier in Suid-Afrika kom toepas. Dit het ŉ leefstyl-landgoed, met residensiële eiendom, ŉ gholfbaan asook ŉ wynplaas, ingesluit. “In kort het ons geleer dat eiendom wel steeds ŉ goeie belegging kan wees,” sê Geo. “Individue moet egter hulle eie situasies ontleed en alle faktore oorweeg voordat hulle dié groot besluit neem.” Volgens Geo moet die volgende faktore oorweeg word voordat jy eiendom deel maak van jou beleggingsportefeulje: “Om eiendom te koop is ŉ groot besluit en kan ŉ baie bevredigende een wees,” sê Geo. “Maak seker jy doen jou huiswerk, oorweeg alle faktore en nader kundiges voordat jy hierdie stap neem.” So, moet jy in eiendom belê? Vind uit in die video hier onder: